google/wiki40b huggingface dataset:
רוברט טוריצ'לי

ביוגרפיה וקריירה

רוברט טוריצ'לי נולד בעיירה פטרסון שבניו ג'רסי ולמד בבית הספר בניו יורק.  בשנת 1974 הוא סיים את האוניברסיטה וקיבל תואר באומנויות, בשנת 1977 הוא קיבל תואר במשפטים. בשנת 1980 הוא סיים אוניברסיטת הרוורד בתחום מינהל ציבורי.
בשנים 1975-1977 רוברט טוריצ'לי היה עוזר של מושל ניו ג'רסי. בהמשך הוא עבד ליד וולטר מונדייל. בשנת 1983 הוא נבחר לבית הנבחרים של ארצות הברית מטעם המחוז ה-9 של ניו ג'רסי. הוא שירת בתפקיד זה עד לשנת 1997 כאשר הוחלף על ידי סטיב רוטמן. באותה שנה רוברט טוריצ'לי נבחר לסנאט של ארצות הברית.
בהיותו בבית הנבחרים, רוברט טוריצ'לי תמך במלחמת המפרץ וקידם חוק שאוסר מסחר עם קובה.
לאחר שהוא נבחר לסנאט הועלו חשדות לניצול כספים לצורך מערכת הבחירות באופן לא חוקי. בעקבות התפתחות הפרשה הוא נמנע מלהשתתף בבחירות לסנאט בשנת 2007.
לאחר סיום הקריירה הפוליטית הוא פנה לעסקים.
סקוט באקולה

ביוגרפיה

באקולה נולד בסנט לואיס, מיזורי, וסיים את לימודיו בתיכון קירקווד שבמדינת מיזורי בשנת 1973. במהלך לימודיו בתיכון באקולה למד תיאטרון ושם למעשה החל את קריירת המשחק שלו. בהמשך למד באוניברסיטת קנזס. 
לבסוף החליט באקולה להפסיק את לימודיו בקולג' על מנת להתמקד בקריירת המשחק. בשנת 1983 התקיימה הופעת הבכורה של באקולה בברודוויי במחזמר "Marilyn: An American Fable". הופעת הבכורה של באקולה בטלוויזיה כללה פרסומת למותג המשקאות הקלים "Canada Dry" ולקפה נטול הקפאין "Folgers". 
בהמשך באקולה שיחק בתפקיד הראשי במחזמר "Romance, Romance" בברודוויי - תפקיד עליו היה מועמד בשנת 1988 לפרס טוני. 
המועמדות לטוני סייע לבאקולה לקבל את התפקיד הראשי בסדרה המצליחה "זינוק לאתמול". בסדרה זו, באקולה גילם את ד"ר סם בקט, מדען מחונן השוקד על המצאת מכונה למסע בזמן. עקב תקלה במכונת הזמן סאם מוצא את עצמו בעבר. בכל פרק סם "מזנק" לגופו של אדם אחר בעבר ומנסה בפעולותיו לתקן עוול היסטורי כלשהו שאותו אדם מסוגל להשפיע עליו, ובכך לשפר את חייו של האדם ואת חיי הסובבים אותו.
עבור הופעתו בתוכנית זו זכה באקולה בשנת 1991 בפרס גלובוס הזהב לשחקן הטוב ביותר בסדרת דרמה והיה מועמד לארבעה פרסי אמי עבור השחקן הטוב ביותר. רייטינג נמוך הוביל לבסוף לביטול הסדרה בשנת 1993. 
בשנת 1995 שיחק בסרט האימה "אדון האשליות" לצד פמקה ינסן. בשנת 1999 באקולה גילם את דמותו של ג'ים אולמייר בסרט "אמריקן ביוטי", ושיחק בסרט "כוח הרשת" שמבוסס על סדרת הספרים של טום קלנסי. 
בתחילת העשור הראשון של המאה ה-21 באקולה גילם את קפטן ג'ונתן ארצ'ר בסדרת המדע בדיוני "מסע בין כוכבים: אנטרפרייז".
בשנים 2009–2010 שיחק באקולה בסדרת הטלוויזיה צ'אק, ובשנים 2009–2011 שיחק לשתי עונות בסדרה "גברים בגיל הזה" בכיכובו של ריי רומנו. משנת 2014 משחק באקולה בסדרה "Looking". ב-2018 שיחק בסרט הדרמה "בסמטי בלוז".

חיים אישיים

באקולה נישא לקריסטה נוימן בשנת 1981. הזוג התגרש בשנת 1995. לזוג נולדו שני ילדים. באקולה נמצא במערכת יחסים עם השחקנית צ'לסי פילד מאמצע שנות התשעים. לסקוט ולצ'לסי יש שני ילדים.
דן (קיבוץ)

היסטוריה

הקיבוץ נוסד כאחד מיישובי חומה ומגדל ומצודות אוסישקין ב-4 במאי 1939. המקימים היו קבוצת עולים מטרנסילבניה, רומניה, חברי תנועת השומר הצעיר, שהגיעו לכפר סבא בשנים 1931–1932, והקימו קיבוץ ארעי ב-1933 בגבעת השומר, ליד כפר סבא. ב-1939 נתנו מוסדות היישוב את אישורם לעלייה לקרקע, והקיבוץ נוסד באורח של קבע בקרבת צומת הגבולות ישראל - סוריה - לבנון. הקיבוץ השתייך לתנועה המיישבת "הקיבוץ הארצי".
מיקומו באזור הגבול גרם להיותו מקום קליטה ראשוני לעולים שהגיעו בדרך בלתי לגלית מסוריה ולבנון לפני קום המדינה, ולסיבה שבעטיה ספג הקיבוץ הפגזות והתנכלויות לאורך השנים שלאחר הקמת המדינה. במלחמת השחרור כשלו הסורים בניסיונם לכבוש את קיבוץ דן שלוש פעמים (בינואר, מאי ויוני 1948). בשנות החמישים והשישים הותקף הקיבוץ בצליפות והפגזות, עד למלחמת ששת הימים. בששה ביוני 1967, היום השני למלחמת ששת הימים, תקף טור שריון סורי בן שלושה טנקים מלווה ביחידות חיל רגלים את דן. על הקיבוץ הגנו (בעקבות טעות של המודיעין הצה"לי, שבשלו מוקמו יחידות צה"ל במקום הלא נכון) חברי הקיבוץ, אשר הצליחו להדוף את המתקפה הסורית. לאחר המלחמה היו אירועים של ירי קטיושות על הקיבוץ, עד מבצע שלום הגליל, אך המצב הביטחוני השתפר משמעותית יחסית לתקופה שלפני מלחמת ששת הימים, ואיפשר תנופת פיתוח כלכלי ואנושי.
קיבוץ דן שותף במיזם נעל"ה (נוער עולה לפני ההורים), וקולט קבוצות של חיילים בודדים מרחבי העולם במסגרת גרעין צבר.

כלכלה

כלכלת קיבוץ דן נשענת על מספר מפעלים חקלאיים, טכנולוגיים ותיירותיים:
בקיבוץ דן מגודלים דגי פורל בחוות "דגי הדן", אחת החוות המתקדמות בעולם בתחומה, דגי חידקן לייצור קוויאר (תחת המותג "קרט קוויאר"), ודגים אחרים בבריכות דגים. הקיבוץ מחזיק גם מטעי אבוקדו והדרים, גידולי שדה: כותנה, בוטנים, תירס וחמניות, וכן מכוורת להאבקה ולייצור דבש.
בקיבוץ מספר מפעלים טכנולוגיים: מפעל נען-דן ג'יין, לייצור ופיתוח מוצרי השקיה (בעבר "דן ממטירים", כיום בבעלות של התאגיד ההודי "ג'יין"), ומפעל דן-פל, המתמחה באדריכלות אור - ייצור לוחות מעבירי אור לענף הבנייה ומערכות מבוקרות באמצעות מחשב לצורך בקרת כמות אור השמש. בבעלותו של הקיבוץ גם מפעל דנ-טק, המייצר תעלות וצנרת פלסטיק להעברת חוטי חשמל.
בקיבוץ פועל מוזיאון בית אוסישקין, מוזיאון לחי, צומח, היסטוריה וגאולוגיה של אזור הגליל העליון, הגולן והחרמון.
ווקסהול ויוה

ווקסהול ויוה (Vauxhall Viva) היא מכונית משפחתית קומפקטית שיוצרה בבריטניה, על ידי יצרנית הרכב ווקסהול מוטורס מבית ג'נרל מוטורס אשר יוצרה בין השנים 1963 עד 1979 בשלוש גרסאות : HA, גרסת HB וגרסת HC.
סך הכל יוצרו 1,516,792 יחידות.
דגם הווקסהול פירנצה (1970-1975) היה פיתוח של דגם ה"ווקסהול ויוה", אבל בתצורת קופה.
ויוה הוצגה שנה אחרי שיצרנית הרכב, האחות של ווקסהול, אופל, השיקה את הקדט.

בישראל

בישראל שווק הרכב על ידי "חברת המזרח למכוניות", באולמות תצוגה בתל אביב, חיפה וירושלים. מחירה של הווקסהול ויוה המסחרית בשנת 1966 היה 11,995 ל"י.
בישראל, ויוה ווקסהול התחרתה בתכונות ובמחיר ב- קונטסה 1300, אוסטין 1100, סימקה 1000, פורד אנגליה ו- N.S.U פרינץ 1000.

2015

בשנת 2015 חברת ג'נרל מוטורס התחילה לייצר בקוריאה את דגם "ווקסהול ויוה", המאופיין על ידי מנוע 1,000 סמ"ק, 3 צילינדרים, 5 דלתות. מחירה בבריטניה כ-8,500 שטרלינג (מחיר התחלתי).
בוליד

בוליד או כדור אש (מיוונית βολις - "הבזק") הוא מטאור גדול באופן יחסי למרבית המטאורים, אולם, אין הגדרה מוחלטת המבדילה בין מטאור לבוליד.
לבוליד גודל אופייני של אבן חצץ (רדיוס של כ-2 ס"מ), בהירותם האופיינית גבוהה למדי. מקובל להגדיר כבוליד (או בכינויו באנגלית, כדור-אש - Fireball) כל מטאור הבהיר מבהירותו של כוכב הלכת נוגה (בערך 4-). בבולידים ניתן להבחין בכל לילה, אולם בדומה למטאורים ישנן תקופות ולילות בשנה בהם יראו בולידים רבים יותר. חלק ממטרי המטאורים מתאפיינים בכמות בולידים גבוהה יחסית, הבולט מכולם הוא מטר הפרסאידים המתרחשת באוגוסט כל שנה. אז ניתן להבחין בבולידים רבים שחלקם אף מותירים שובל אור אשר נותר למספר שניות עד מספר דקות לאחר הופעת הבוליד. במהלך מטר הג'מינידים, בעיקר מיד לאחר השיא, ניתן להבחין בבולידים בהירים רבים.
למושג בוליד שימוש גם בגאולוגיה לתיאור גוף מטאוריט הנחשב גדול למדי.
טלי אלון

ביוגרפיה

נולדה בתל אביב בשם טל עמיר. נדדה עם משפחתה ברחבי הארץ וארצות הברית עד שהמשפחה קבעה את מגוריה במושב ערוגות, שם למדה בבית הספר התיכון האזורי "באר טוביה". בוגרת תואר שני במסלול מחקרי, במחלקה לניהול ויישוב סכסוכים במסגרת לימודי מדעי החברה באוניברסיטת בן-גוריון בנגב. נשואה לעופר אלון ואם לשניים - בת ובן.
אלון מתגוררת עם בעלה וילדיהם בדרום הארץ משנת 1995. הם נדדו מתל אביב לאילת, שם התגוררו מספר שנים, אחר כך עברו לקיבוץ לוטן ומשם לקיבוץ גרופית ואילת. כיום מתגוררת עם משפחתה בדרום הארץ.

יצירתה

אלון החלה לכתוב בגיל 10, אז זכתה במקום הראשון בתחרות כתיבה אזורית ובגיל 13 התפרסם שירה הראשון במוסף ספרות בעיתון המקומי "כאן דרום".
בשנת 1995 הוציאה בהוצאת "סער" את ספר הביכורים שלה "עכשיו אני יודעת איך" הכולל שירים שנכתבו מאז החלה לכתוב בגיל 10 ולמשך עשור.
בשנת 2004 הוציא לאור בעלה כהפתעת יום הולדת את הספר "ביום חורפי שטוף שמש" בהוצאת פרדס. הספר אוצר בתוכו שירים שכתבה למגירה ונאספו ללא ידיעתה לספר.
אלון שנישאה בגיל צעיר (20), עבדה כשכירה במגזר הפרטי ובשנת 2004 עברה לעבוד במגזר הציבורי במחלקה לשירותים חברתיים במועצה האזורית חבל אילות. במסגרת עבודתה היא שילבה את אהבתה לכתיבה וכתבה בעיתון המקומי "בקצה המדבר", תחילה כתבה טור הנקרא "משימה אפשרית בהחלט" ובהמשך לאחר הפסקה ממושכת חידשה את הטור האישי שלה באותו עיתון בשם "טור בהתנדבות". בטורים סיפרה על מקומות ההתנדבות במועצה האזורית בהם ניתן לקחת חלק ולהתנדב.
בשנת 2005 יצא ספר הילדים הראשון שלה "נולד לי אח והפיפי ברח" אשר נכתב בהשראת לידת בנה השני.
בשנת 2008 יצא ספר הילדים השני "אפרים בורח מהמים". ספר זה נכתב בהשראת בעיה שהתעוררה בקרב משפחתה והיווה ניסיון להסבר מדוע פעוטות חוששים להתרחץ.
בשנת 2008 זכתה בפרס עובדת מצטיינת ברשות המקומית מועצה אזורית חבל אילות.
בשנת 2009 קיבלה אלון את פרס מגן שר הרווחה כרכזת תחום ההתנדבות לאחר שהגתה רעיון לקיום "יריד מקומות התנדבות" המבוסס על יריד מקומות תעסוקה.
בשנת 2011 השתתפה אלון במיזם "אגדות ושירים מתחת לעצים" וכתבה שיר על שיח אברהם, השיר מתנוסס על שלט מתחת לשיח במרכז שכונת השחמון באילת.
בשנת 2014 יצא לאור ספר בשם "מעבר לעצמי - למען הזולת, למען החברה" מאת משה גרומב המציג את סיפורם של 73 אנשים התורמים לזולת ולחברה מתוך אמונה ומחויבות פנימית. אחד הפרקים מתוך הספר הוקדש לתרומתה של אלון לזולת. בהמשך השנה החלה אלון לכתוב טור אישי באתר האינטרנט לאימהות "אמא של".
בתחילת שנת 2015 החלה לפרסם את שיריה בעמוד הפייסבוק האישי שלה ובמקביל הציגה תערוכה הנקראת "מאחורי המילים אל מול המצלמה" המשלבת את שיריה בטרם ירידתם לדפוס עם צילומים מרהיבים של גיא דרי, בן 14 מקיבוץ גרופית. התערוכה החלה בקיבוץ ונדדה למרכז הבריאות האזורי. בהמשך השנה סיימה אלון את לימודיה לתואר ראשון באוניברסיטת בן-גוריון בנגב.
ביוני 2015 השתתפה אלון במיזם "משוררי ישראל מקריאים משיריהם" במסגרתו מקליטים המשוררים בהקראה שניים משיריהם. חלק מהשירים שובצו בתוכניות "קול ישראל" השונות וכלל השירים נאספים לפסקול אחד למען שימור התרבות והמורשת של ישראל.
ביולי 2015 הוצגה תערוכת השירים "מאחורי המילים אל מול המצלמה" בלובי שדה התעופה של אילת. באוקטובר נדדה התערוכה אל אוניברסיטת בן-גוריון באילת.
בנובמבר 2015 שודר ברדיו המקומי של אילת - רדיו קול הים האדום השיר "כוכבים בשמיים", שכתבה טלי והולחן ובוצע על ידי שגיא נווה, זמר מקומי.
בנובמבר 2017 יזמה יחד עם עו"ד אפי פדידה - תחרות ארצית לעידוד יצירה נשית בתחומי הצילום והשירה הכתובה.
החלקה קבוצתית בגלגיליות

החלקה קבוצתית בגלגיליות (Street skating) היא פעילות חברתית פופולרית. קיימות קבוצות החלקה מאורגנות בערים ראשיות באירופה כמו פריז, ברלין ולונדון. הענף תופס תאוצה ומצטרפות אליו ערים נוספות, כמו קבוצת החלקה בהונגריה שהחלה את פעילותה בשנת 2007.
בעשור האחרון נוצרו בישראל קבוצות החלקה שונות. לקבוצות מנהיגים וימי פעילות. לרוב שם הקבוצה ניתן על פי מיקום הגאוגרפי של נקודת יציאה למסלול ההחלקה ויום בשבוע.
קבוצת מחליקים הגדולה ביותר בישראל היא קבוצת תל אביב רולרס הידועה גם בשם TAR. לקבוצה זו מגיעים בדרך כלל מחליקים מכל הקבוצות והערים.
ראנצ'ו קוקמונגה

היסטוריה

המתיישבים הראשונים באזור היו אינדיאנים אשר התיישבו בסביבה באופן מאסיבי בערך בשנת 1200. במאה ה-18 הגיעו לסביבת ראנצ'ו קוקמונגה משלחות חקר אירופאיות. בשנות ה-30 של המאה ה-19 הוקמו באזור זה חוות מסחריות וחקלאיות על ידי סוחר לטיני. בשנים שלאחר מכן התבססה ההתיישבות האירופאית באזור. בשנת 1977 ההתיישבויות השונות התאחדו לעיר אחת.

דמוגרפיה

לפי מפקד האוכלוסין משנת 2010, מתגוררים בעיר 165,269 תושבים ב-54,383 משקי בית, כאשר הצפיפות היא כ-1,600 נפש לקמ"ר. 6.9% מהאוכלוסייה מתגוררים מתחת לקו העוני.

כלכלה

החברות קוקה-קולה, מייסיס ופריטו-ליי הקימו מפעלים בסמוך לעיר. כתב העת Money דירג בשנת 2006 את ראנצ'ו קוקמונגה במקום ה-42 ברשימת "הערים שטוב לחיות בהן".
טרסה

חקלאות טרסות בהר הארץ-ישראלי

המפעל הבראשיתי הגדול בהר הארץ ישראלי פועלם של בני ישראל היה, בניין המדרגות והסכרים במדרונותיו ובגאיותיו, הפיכת יערות וטרשים בהר בעבודת כלי ברזל לגן פורח - "בַּחַלָּמִישׁ שָׁלַח יָדוֹ הָפַךְ מִשֹּׁרֶשׁ הָרִים". על במת ההר ובגאיותיו גידלו בני ישראל דגן, שקד, בוטנה, תאנה ורימון. במדרון התלול דל הקרקע שתלו גפן הסבילה לאדמה רדודה ובמדרון התחתון בחמוקי ההר ובקרנות המדרגות שם מצטברת אדמה עמוקה ניטע הזית. ועל כך יעידו הגתות ובתי הבד הרבים שנתגלו ביהודה ושומרון. וכך בניגוד לרוב נופי ההרים במזרח הקדום נופי הגלעד הרי השומרון והרי יהודה היו לנופים תרבותיים ייחודים של מדרגות חקלאיות פרי עמלה של ההתיישבות ישראלית הצפופה שהגיעה למדרגת משק אוטרקי מתנובת הארץ.
באדריכלות, טרסה היא מעין מרפסת רחבת ידיים שרצפתה מהווה את תקרת הקומה שמתחתיה. טרסות כצורה אדריכלית נמצאות על פי רוב בדירות גג ובמבנים מדורגים.
העמק דבר

העמק דבר הוא פירושו של רבי נפתלי צבי יהודה ברלין ("הנצי"ב מוולוז'ין") לחמשת חומשי תורה ולמגילת שיר השירים. הספר מפרש על דרך הפשט, מעמיק ומנתח כל אות, ניקוד ודגש הנראים מיותרים ולמד מתוכם את דרשות חז"ל שבעומק הפשט.
הנצי"ב כתב כהרחבה לפירוש זה את "הרחב דבר" המסביר ומרחיב את פירוש הפשט ומראה את בירור הפשט מתוך מקורות שונים כגון הנביאים, כתובים ומדרשי חכמים. העמק דבר נכתב על פי שיעורים שהיה מעביר הנצי"ב בכל יום בישיבת וולוז'ין על פרשת השבוע.
ארגון מדינות אמריקה

היסטוריה

הרעיון של איחוד שני חצאי יבשת אמריקה הועלה לראשונה וקודם על ידי סימון בוליבר, שב-1826 הציע בקונגרס פנמה, ליצור ליגה של הרפובליקות האמריקאיות, עם צבא משותף, הסכם הגנה הדדי ואספה פרלמנטרית כללית. בפגישה זו השתתפו נציגי רפובליקת קולומביה הגדולה (הכולל בימינו את קולומביה, אקוודור, פנמה וונצואלה), פרו, הפרובינציות המאוחדות של מרכז אמריקה, מקסיקו, ותחת הכותרת המפוארת "אמנת האיחוד, הליגה והקונפדרציה הנצחית" אושרה בסופו של דבר רק על ידי רפובליקת קולומביה הגדולה. חלומו של בוליבר התנפץ עד מהרה עם פרוץ מלחמת האזרחים בקולומביה, התפוררות מרכז אמריקה ועליית הלאומנות הפטריוטית ברפובליקות העצמאיות החדשות של אמריקה. חלומו של בוליבר בדבר אמריקה מאוחדת נועד לאחד את מדינות אמריקה הלטינית נגד השתלטות אימפריאליסטית מצד כוחות חיצוניים.
שיתוף הפעולה האזורי נידון שוב בשנים 1889–1890, בכנס הבינלאומי הראשון של מדינות אמריקה שנערך בוושינגטון, ובו התכנסו 18 מדינות שהחליטו לייסד איגוד בינלאומי של רפובליקות אמריקה, הצעה שהוגשה על ידי מזכירות לשכת המסחר של הרפובליקות האמריקאיות (שמה הפך ל"לשכת המסחר הבינלאומית" בכנס הבינלאומי השני בשנים 1901–1902). שני גופים אלה, ייצגו את נקודת ההתחלה שהביאה להקמת האספה הכללית של ארגון מדינות אמריקה, שנים לאחר מכן.
בכנס הבינלאומי הרביעי של מדינות אמריקה (שנערך בבואנוס איירס, ב-1910), שמו של הארגון שונה ל"ברית הרפובליקות של אמריקה" והלשכה הפכה ל"האיחוד הפאן אמריקאי". כשבניין האיחוד נבנה בשנת 1910, בשדרות החוקה, מערב, בוושינגטון, ארצות הברית.
באמצע שנות ה-30 של המאה ה-20, נשיא ארצות הברית פרנקלין דלאנו רוזוולט ארגן כנס בין-אמריקאי בבואנוס איירס. אחד הנושאים בכנס היה "חבר הלאומים של אמריקה" (רשמית, האיחוד הפאן-אמריקאי), רעיון שהציעו קולומביה, גוואטמלה, והרפובליקה הדומיניקנית. בכנס הבין אמריקאי נידון המשך השמירה על השלום, ו-21 מדינות התחייבו להישאר נייטרליות במקרה של סתירה בין כל החברים בארגון. מלחמת העולם השנייה שכנעה את ממשלות אמריקה כי פעולה חד צדדית לא תוכל להבטיח את שלמותה הטריטוריאלית של ארצות הברית במקרה של תוקפנות וכדי לעמוד באתגרים של הסכסוך הגלובלי בעולם שאחרי המלחמה, על מנת להתמודד בסכסוכים שעלולים לפרוץ עקב המלחמה הקרה, אומצה מערכת הביטחון הקולקטיבי, חוזה בין-אמריקני לסיוע הדדי (אמנת ריו) שנחתם בשנת 1947 בריו דה ז'ניירו.
בכנס הבינלאומי התשיעי של מדינות אמריקה שנערך בבוגוטה בין מרץ למאי 1948. בראש הכנס עמד מזכיר המדינה של ארצות הברית, ג'ורג' מרשל, שהפציר בחברי הארגון להילחם בקומוניזם באמריקה. הכנס הביא להקמת ארגון מדינות אמריקה כפי שהוא מוכר כיום, באמצעות חתימה של עשרים ואחת ממדינות אמריקה על אמנת ארגון מדינות אמריקה ב-30 באפריל 1948 (למעשה הוא נכנס לתוקפו בדצמבר 1951). באותו כנס גם אומצה ההצהרה האמריקנית בדבר זכויות האדם וחובותיו.
המעבר מהאיחוד הפאן-אמריקאי לארגון מדינות אמריקה היה חלק. מזכ"ל הארגון לשעבר, אלברטו לראס קמארגו, הפך למזכיר הראשון של האספה הכללית. המזכיר הכללי הנוכחי הוא שר החוץ הצ'יליאני לשעבר, חוסה מיגל אינסולסה.
בפברואר 2010 נוסדה הקהילה של אמריקה הלטינית והמדינות הקריביות אשר כוללת בתוכה את כל המדינות החברות בארגון מדינות אמריקה מלבד ארצות הברית וקנדה ומטרתה היא להוות בלוק חוסם למדיניותן שתי מדינות אלו.
מה שקורה בצללים

תקציר העלילה

עלילת הסדרה מתרחשת בסטטן איילנד ועוקבת באופן מוקומנטרי אחרי שלושה ערפדים שהיו שותפים לדירה במשך מאות שנים. לאחר שהקבוצה זוכה לביקור בלתי צפוי מהאדון העתיק של הארץ הישנה, הקבוצה נאלצת למצוא דרך לכבוש את סטטן איילנד עבור הזן הערפדי לפני שהאדון יתעורר משנתו הארוכה.

פיתוח

ב-22 בינואר 2018, הוכרז שרשת "FX Networks" הזמינה מצוות ההפקה פיילוט. הפיילוט נכתב על ידי ג'מיין קלמנט ובוים על ידי טאיקה וואטיטי, (שניהם יצרו את הסרט עליו מתבססת הסדרה), שגם יפיקו את הפיילוט לצדם סקוט רודין, פול סימס, גארט באך ואלי בוש. ב-3 במאי 2018, הוכרז כי "FX Networks" הזמינה מצוות ההפקה את הסדרה ושעונתה הראשונה תכלול עשרה פרקים, ותעלה לשידור במהלך שנת 2019. ב-4 בפברואר 2019, במהלך סבב החורף השנתי של אידוד מבקרי הטלוויזיה, הוכרז שבכורת הסדרה תתקיים ב-27 במרץ 2019.

ליהוק

במקביל להכרזה על הזמנת הפיילוט, אושר שקיוואן נובאק, מאט ברי, נטשיה דמטריו והארווי גווילן יככבו בפיילוט. ב-7 בפברואר 2018 הוכרז שדאג ג'ונס, ביני פלדשטיין, ג'ייק מקדורמן ומארק פרוקש לוהקו לפיילוט בתפקידים שיש להם פוטנציאל לגדול אם צוות ההפקה יקבל הזמנת סדרה מלאה. ב-11 באפריל 2018 נמסר שהיידן סזטו לוהק לפיילוט.

צילומים

צילומי עונתה הראשונה של הסדרה התקיימו מ-22 באוקטובר עד ל-18 בדצמבר 2018 בטורונטו, אונטריו.

שיווק

ב-31 באוקטובר 2018 הופצו סדרה של טיזרים לסדרה. ב-10 בינואר 2019 טיזר טריילר נוסף לסדרה. ב-4 בפברואר 2019, הטריילר הרשמי של הסדרה יצא.

בכורה

ב-7 באוקטובר 2018, במהלך כנס הקומיק-קון בניו יורק סיטי, התקיימה פאנל של הסדרה בהנחייתו של הכתב אלן ספינוול מ"רולינג סטון" והציגה את היוצרים המשותפים טאיקה וואטיטי וג'מיין קלמנט, יחד עם המפיק הבכיר פול סימס. לפני תחילת הפאנל, הפרק הראשון של הסדרה הוקרן לראשונה. הקרנת הבכורה העולמית של הסדרה התקיימה במהלך פסטיבל הסרטים הדרום-מערבי של דרום אמריקה (פסטיבל SXSW) באוסטין, טקסס, כחלק מסדרת "בכורות אפיזודיות" של הפסטיבל.

ביקורות

באתר הביקורות "Rotten Tomatoes", הסדרה קיבלה את הדירוג 94%, על בסיס 49 ביקורות, עם דירוג ממוצע של 7.78/10. הקונצנזוס הביקורתי של האתר כתב: "כיף אבסורדי ומהנה עד כדי גיחוך, מה שקורה בצללים מרחיב את הידע הערפדי על הסרט ומוצא פרספקטיבה טרייה שלה בקאסט המקסים, הקורע שלו, שיוצר מוקומנטרי ששווה לך לנשוך אותו". אתר הביקורות "Metacritic", שמשתמש בשקלול ממוצע, נתן לסדרה את הציון 80 מתוך 100, על בסיס 28 ביקורות, דבר המציין "ביקורות חיוביות לרוב".
ויליאם מונטגומרי ואט

ויליאם מונטגומרי ואט (באנגלית, William Montgomery Watt‏, 14 במרץ 1909 - 24 באוקטובר 2006) היה מזרחן סקוטי וחוקר אסלאם. ידוע בעיקר בזכות ספריו "מוחמד במכה" (1953) ו"מוחמד במדינה" (1956).
ואט נולד וגדל בסקוטלנד. בצעירותו החל בלימודי מדעי הרוח - ספרות ופילוסופיה במוסדות אקדמיים שונים כאוניברסיטת אוקספורד, אוניברסיטת אדינבורו ואוניברסיטת יינה שבגרמניה וכל זאת מתוך עניין עמוק בדת, שהוביל אותו למסלול של הסמכה לכמורה בכנסייה הסקוטית האפיסקופלית. ב-1937, לאחר שכבר היה בעל מספר תארים בתחומים שונים במדעי הרוח החל להתעניין באסלאם לאחר שבמהלך לימודי הדוקטורט שלו השכיר חדר לסטודנט מוסלמי מפקיסטן, מזרם האחמדייה. לאחר שהוסמך לכמורה כיהן ככומר במשך שנים אחדות, ובין היתר שירת כעוזר של הבישוף האנגליקני בירושלים בין 1943 ל-1946. לאחר 1946 חזר לסקוטלנד ושימש כמרצה לערבית ואסלאם באוניברסיטת אדינבורו עד לפרישתו ב-1979. בעבודתו זכה להערכה רבה ולכיבודים ופרסים אקדמיים, ושימש גם ככומר פעיל במהלך חלק מן התקופה בה לימד. היה נשוי לג'ין דונלנדסון ולזוג נולדו בן אחד וחמש בנות.
ואט היה בעל אמונה דתית חזקה, ועל אף שהיה נוצרי מאמין, ראה בנביא מוחמד דמות מופת. ספריו "מוחמד במכה" ו"מוחמד במדינה" הם ביוגרפיה אוהדת של הנביא. ב-1961 יצא ספרו "מוחמד, נביא ומדינאי", שהוא מעין תקציר של שני הספרים. באישיותו שאף ואט לגשר על פני שני העולמות, ולהביא להבנה רבה יותר של האסלאם בקרב הלא-מוסלמים.
יחסי ישראל–מוזמביק

היסטוריה

היחסים בין המדינות הוקמו לראשונה ביולי 1993 בטקס בבניין האו"ם. ההסכם נחתם על ידי שגריר ישראל באו"ם גד יעקובי ומקבילו המוזמבי פדרו קומיסאריו אפונסו.
במרץ 2016 ביקר ראש הנציבות הפרלמנטרית לחוק החוקתי אדסון מקוצ'ואה בירושלים במסגרת ועידת ישראל ואפריקה: פוליטיקה ומנהיגות. את הכנס ארגן משרד החוץ הישראלי, מכון המחקר. ג' טרומן, האוניברסיטה העברית בירושלים והמרכז האפריקאי לשלום ודמוקרטיה. משלחת של פקידים מוזמביקאים ביקרה בישראל בחודש שלאחר מכן. הם קיימו שיחות על ניהול משק המים, חקלאות ומטאורולוגיה.
בשנת 2017 הארגון המוזמביקאי "ידידי ישראל הנוצרים של מוזמביק" התאמץ ברמה הממשלתית לפתוח שגרירות ישראלית ישירה למפוטו ושגרירות מוזמביקית במדינת ישראל.
באוקטובר 2018 זכתה חברת Mottech Water Solutions Ltd הישראלית במכרז להתקנת מערכת השקיה אלחוטית במוזמביק. לפני כן, מוטק עבדה על פרויקטים דומים בדרום אפריקה מזה 10 שנים.
במרץ 2019 סייעה ממשלת ישראל למוזמביק שנפגעה בציקלון אידאי. ישראל שלחה סיוע הומניטרי למוזמביק, כולל מערכות לטיפול במים.

יהודים במוזמביק

באמצע שנות התשעים הקהילה היהודית במדינה הייתה קטנה ביותר, אולם בית כנסת נשמר במפוטו.

מוזמביקנים בישראל

הכדורגלן מוזמביקני ז'ניטו  חי בישראל ושיחק במועדון הכדורגל סקציה נס ציונה בשנים 2010–2011.
סקוואנטו

טיסקוואנטום, ידוע בכינוי סקוואנטו (1 בינואר 1585 - 30 בנובמבר 1622) היה אינדיאני שעזר למתיישבים הראשונים שהגיעו למושבת פלימות בחורף הראשון שלהם במקום (דצמבר 1620); עזרתו הייתה חיונית להישרדותם. סקוואנטו השתייך לשבט פטוקסט, פלג ממשפחת השבטים וומפנאואג.

ביוגרפיה

תאריך לידתו המדויק של סקוואנטו אינו ידוע, אך רבים מהחוקרים מתארכים את לידתו ב-1 בינואר 1585.
במרץ 1605 הפליג קפטן ג'ורג' ווימות מאנגליה על מנת לחקור את חופי פנובסקוט, מיין ומסצ'וסטס, במימון של סר פרדינדדו ג'ורג'ס. ההוראות שניתנו לו היו לאסוף מידע ולנסות למצוא משאבים בצפון אמריקה, בייחוד באזור קנדה וניו אינגלנד. במהלך ההפלגה חטף ווימות 5 אינדיאנים מתוך מחשבה שג'ורג'ס יתעניין לראות את ילידי האזור; אחד מהאינדיאנים האלה היה סקוואנטו. בסוף יולי של 1605 חזר ווימות, ואיתו האינדיאנים, לאנגליה.
אין אזכורים של סקוואנטו מ-1605, כשהגיע לאנגליה ועד ל-1614. בכל אופן, במרץ 1614 הפליג קפטן ג'ון סמית' מאנגליה, יחד עם קפטן תומאס האנט (Thomas Hunt) בראש ספינה נוספת, על מנת לחקור את חופי מיין ומסצ'וסטס; סקוואנטו הצטרף אליו במסע חזרה למקום הולדתו, כמדריך ומתורגמן. המסע נועד להיות
הרפתקני-מסחרי במטרה למצוא זהב, אך סמית' והאנט נוכחו לדעת שדגים ופרוות יהיו הדרך היחידה שלהם להימנע מכישלון פיננסי ולכסות את עלויות המסע. האנט נותר עם רוב המלחים ואסף מטען של דגים ופרוות, ואילו סמית' החל לחקור ולמפות את האזור. סקוואנטו שימש מתורגמן בעסקת פרוות בין האנט לאינדיאנים מקומיים, אך האנט החליט לחטוף את כולם ולמכור אותם לעבדים במאלגה שבספרד תמורת 20 פאונד על כל אחד מהם.
מספר נזירים מקומיים גילו את כוונתו של האנט ולקחו את האינדיאנים תחת חסותם "בשביל להכניסם תחת כנפי הנצרות". סקוואנטו הצליח להגיע ללונדון, שם הוא פגש את ג'ון סלייני (John Slany), סוחר ובונה ספינות; סלייני צירף אותו למשלחת שיצאה לניופאודלנד כמדריך ומתורגמן. בניופאונדלנד ראה אותו קפטן תומאס דרמר (Thomas Dermer), שעבד בעבר עבור סר ג'ורג'ס. דרמר זיהה אותו ולקח אותו חזרה לאנגליה ב-1617. בסופו של דבר, נסע סקוואנטו עם דרמר בשנת 1619 במשלחת לחופי ניו אינגלנד. לאחר שעצרו באי מונהגן שליד מיין, הם הפליגו דרומה והטילו עוגן במימי נמל פלימות, שנה אחת לפני בואם של המתיישבים האנגלים למקום. סקוואנטו גילה שכל אנשי השבט שלו, כמו גם רוב השבטים שחיו באזור, מתו ממגפה; ככל הנראה מאבעבועות שחורות, אך יש הסוברים שמדובר בעכברת.
דרמר וסקוואנטו מיפו ביחד את אזור החוף של ניו אינגלנד. סקוואנטו היה המדריך של דרמר בסיור שלהם לנחלת ה"פוקנוקט" (Pokanoket; כיום בריסטול), וכיוון שכל אנשי השבט שלו מתו - החליט סקוואנטו להצטרף לשבט הפוקנוקט, שם התגורר מסאסויט (Massasoit), ראש הוומפנאואג. דרמר המשיך את מסעו לקייפ קוד, שם הותקף ונלקח בשבי על ידי שבט הנאוסט ( Nauset) שרצו להתנקם באנשים הלבנים על חבריהם שנחטפו על ידי האנט מספר שנים לפני כן. סקוואנטו שמע על כך, וניהל איתם משא ומתן עד לשחרורם של דרמר ואנשיו.
בנובמבר 1620 הגיעה ספינת המייפלאוור לנמל פלימות. סקוואנטו קבע לעצמו תפקיד חשוב בהיסטוריה של ההתיישבות הצעירה בניו אינגלנד, כמדריך, מתורגמן ושגריר של המתיישבים, מאז שהגיעו ועד למותו שנתיים לאחר מכן.
סקוואנטו עזר למתיישבים בחורף הקפוא של 1621 בכך שלימד אותם את שיטות גידול התירס של האינדיאנים (שיטת שלוש האחיות), וכן הביא אותם למקומות שבהם היה אפשר למצוא דגים וצלופחים למאכל.
בחזרתו מאחד משליחויותיו אל הוומפנאואג, בשנת 1622, חלה סקוואנטו בקדחת. ישנם היסטוריונים שסוברים שהוא הורעל על ידי הוומפנאואג שחשדו בו שלא היה נאמן לראש השבט. לאחר מספר ימים מת סקוואנטו ונקבר בצ'טהם שבמסצ'וסטס.